CELEX: 32011R0263
Language: ro
Date: 2011-03-17 00:00:00
Title: Regulamentul (UE) nr. 263/2011 al Comisiei din 17 martie 2011 de punere în aplicare a Regulamentului (CE) nr. 458/2007 al Parlamentului European și al Consiliului privind Sistemul european de statistici integrate privind protecția socială (SESPROS) cu privire la lansarea colectării complete a datelor pentru modulul SESPROS privind prestațiile nete de protecție socială  Text cu relevanță pentru SEE

18.3.2011   
            
            
               RO
            
            
               Jurnalul Oficial al Uniunii Europene
            
            
               L 71/4
            
         REGULAMENTUL (UE) NR. 263/2011 AL COMISIEI
   din 17 martie 2011
   de punere în aplicare a Regulamentului (CE) nr. 458/2007 al Parlamentului European și al Consiliului privind Sistemul european de statistici integrate privind protecția socială (SESPROS) cu privire la lansarea colectării complete a datelor pentru modulul SESPROS privind prestațiile nete de protecție socială
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 458/2007 al Parlamentului European și al Consiliului din 25 aprilie 2007 privind Sistemul european de statistici integrate privind protecția socială (SESPROS) (1), în special articolul 5 alineatul (2) și articolul 7 alineatul (3),
   întrucât:
   
               (1)
            
            
               Regulamentul (CE) nr. 458/2007 stabilește un cadru metodologic care trebuie utilizat în vederea întocmirii statisticilor comparabile necesare Uniunii Europene și termenele de transmitere și difuzare a statisticilor întocmite în conformitate cu Sistemul european de statistici integrate privind protecția socială (denumit în continuare „SESPROS”).
            
         
               (2)
            
            
               În temeiul articolului 5 alineatul (1) din Regulamentul (CE) nr. 458/2007, colectarea pilot de date pentru anul 2005 s-a efectuat în toate statele membre în vederea introducerii unui modul privind prestațiile nete de protecție socială.
            
         
               (3)
            
            
               O sinteză a colectării naționale pilot de date a arătat că rezultatul marii majorități a studiilor-pilot este pozitiv; astfel, măsurile de punere în aplicare necesare pentru a lansa colectarea completă a datelor pentru modulul privind prestațiile nete de protecție socială ar trebui adoptate.
            
         
               (4)
            
            
               Modulul privind prestațiile nete de protecție socială ar trebui obținut utilizând abordarea restricționată, în scopul de a avea aceeași populație de beneficiari ai prestațiilor brute de protecție socială colectate în sistemul central SESPROS.
            
         
               (5)
            
            
               În temeiul articolului 7 alineatul (3) din Regulamentul (CE) nr. 458/2007, trebuie adoptate măsuri de punere în aplicare referitoare la primul an pentru care trebuie colectate date complete, măsuri referitoare la clasificarea detaliată a datelor prevăzute, definițiile care urmează să fie utilizate și regulile privind difuzarea pentru modulul privind prestațiile nete de protecție socială.
            
         
               (6)
            
            
               Măsurile prevăzute în prezentul regulament sunt conforme cu avizul Comitetului Sistemului Statistic European,
            
         ADOPTĂ PREZENTUL REGULAMENT:
   Articolul 1
   (1)   În fiecare an, statele membre prezintă Comisiei (Eurostat) date referitoare la modulul SESPROS privind prestațiile nete de protecție socială. Perioada de referință este anul calendaristic.
   (2)   Termenul pentru transmiterea datelor pentru anul N, împreună cu orice revizuire a datelor din anii anteriori, este data de 31 decembrie a anului N + 2.
   (3)   Primul an de referință pentru care se colectează date complete privind prestațiile nete de protecție socială este 2010.
   Articolul 2
   (1)   Definițiile care urmează să fie aplicate modulului privind prestațiile nete de protecție socială sunt astfel cum s-a prevăzut în anexa I.
   (2)   Clasificările detaliate care urmează să fie utilizate în modulul privind prestațiile nete de protecție socială sunt astfel cum s-a prevăzut în anexa II.
   (3)   Criteriile pentru difuzarea datelor referitoare la modulul privind prestațiile nete de protecție socială sunt astfel cum s-a prevăzut în anexa III.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 17 martie 2011.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 113, 30.4.2007, p. 3.
   
      ANEXA I
      
         Definiții pentru modulul privind prestațiile nete de protecție socială
      
      
                  1.
               
               
                  Se aplică definițiile prevăzute la articolul 2 din Regulamentul (CE) nr. 458/2007.
               
            
                  2.
               
               
                  Se aplică definițiile prevăzute la punctul „1.3. Cheltuieli ale regimurilor de protecție socială” din anexa 1 la Regulamentul (CE) nr. 10/2008 al Comisiei (1).
               
            
                  3.
               
               
                  În plus, în sensul specific al prezentului regulament, se aplică următoarele definiții:
                  
                              3.1.
                           
                           
                              „prestațiile nete de protecție socială – abordarea restricționată” se referă la prestațiile sociale după deducerea taxelor și a contribuțiilor sociale plătite în numerar de către beneficiarii acestora și după adăugarea avantajelor fiscale reziduale, în cazul în care există, după formula următoare:
                              Prestații sociale nete (abordarea restricționată) = prestații brute de protecție socială * (1-AITR-AISCR) + avantaje fiscale reziduale
                              avantajele fiscale reziduale ar trebui introduse în calculul prestațiilor sociale nete numai dacă nu sunt luate în calcul direct în AITR și/sau AISCR;
                           
                        
                              3.2.
                           
                           
                              „nivelul mediu detaliat al taxei (AITR) pentru o prestație (sau grup de prestații)” se referă la suma taxelor plătite de către beneficiari pentru prestația respectivă împărțită la venitul total rezultat din prestația respectivă (și anume, prestațiile brute primite);
                           
                        
                              3.3.
                           
                           
                              „nivelul mediu detaliat al contribuției sociale (AISCR) pentru o prestație (sau grup de prestații)” se referă la suma contribuțiilor sociale plătite de către beneficiari pentru prestația respectivă împărțită la venitul total rezultat din prestația respectivă (și anume, prestația brută primită);
                           
                        
                              3.4.
                           
                           
                              „avantajul fiscal rezidual” se referă la partea din valoarea totală a unui avantaj fiscal care se raportează la reducerea prelevărilor aplicate prestațiilor sociale (prin opoziție la partea care se raportează la reducerea prelevărilor aplicate tuturor celorlalte forme de venit).
                           
                        
            
                  4.
               
               
                  Definițiile detaliate care trebuie să fie utilizate pentru aplicarea prezentului regulament sunt prevăzute în manualul SESPROS realizat de Comisie în colaborare cu statele membre.
               
            
         (1)  JO L 5, 9.1.2008, p. 3.
   
   
      ANEXA II
      
         Clasificări detaliate referitoare la modulul privind prestațiile nete de protecție socială
      
      
                  1.
               
               
                  Prestațiile de protecție socială sunt defalcate în prestații testate pe baza mijloacelor și prestații netestate pe baza mijloacelor. Clasificarea prestațiilor de protecție socială oferă detalii suplimentare în funcție de modul în care este oferită prestația: în numerar ca plată periodică sau ca sumă forfetară:
                  
                              —
                           
                           
                              prestații de protecție socială;
                           
                        
                              —
                           
                           
                              prestații de protecție socială, netestate pe baza mijloacelor;
                           
                        
                              —
                           
                           
                              prestații în numerar, netestate pe baza mijloacelor;
                           
                        
                              —
                           
                           
                              prestații periodice în numerar, netestate pe baza mijloacelor;
                           
                        
                              —
                           
                           
                              prestații ale sumelor forfetare în numerar, netestate pe baza mijloacelor;
                           
                        
                              —
                           
                           
                              prestații de protecție socială, testate pe baza mijloacelor;
                           
                        
                              —
                           
                           
                              prestații în numerar, testate pe baza mijloacelor;
                           
                        
                              —
                           
                           
                              prestații periodice în numerar, testate pe baza mijloacelor;
                           
                        
                              —
                           
                           
                              prestații ale sumelor forfetare în numerar, testate pe baza mijloacelor.
                           
                        
            
                  2.
               
               
                  Prestațiile sunt defalcate după funcție, prevăzută la articolul 2 alineatul (b) din Regulamentul (CE) nr. 458/2007. Această clasificare detaliată este inclusă în clasificarea primului nivel, după cum urmează:
                  
                              —
                           
                           
                              boală/îngrijirea sănătății;
                           
                        
                              —
                           
                           
                              invaliditate;
                           
                        
                              —
                           
                           
                              limită de vârstă;
                           
                        
                              —
                           
                           
                              urmași;
                           
                        
                              —
                           
                           
                              familie/copii;
                           
                        
                              —
                           
                           
                              șomaj;
                           
                        
                              —
                           
                           
                              locuință;
                           
                        
                              —
                           
                           
                              excludere socială (neclasificată în altă parte).
                           
                        
            
   
      ANEXA III
      
         Criterii pentru difuzarea datelor referitoare la modulul privind prestațiile nete de protecție socială
      
      
                  1.
               
               
                  Eurostat publică informațiile comunicate de statele membre numai după agregarea la nivelul regimurilor, cel puțin referitor la:
                  
                              —
                           
                           
                              prestații nete de protecție socială totale;
                           
                        
                              —
                           
                           
                              proporția prestațiilor de protecție socială supuse taxelor și/sau contribuțiilor sociale;
                           
                        
                              —
                           
                           
                              prestații nete de protecție socială după funcție;
                           
                        
                              —
                           
                           
                              prestații testate pe baza mijloacelor în raport cu prestații netestate pe baza mijloacelor.
                           
                        
            
                  2.
               
               
                  Comisia (Eurostat) difuzează, la cerere, date detaliate defalcate în funcție de regim și stat membru utilizatorilor specifici (autorități naționale care întocmesc date SESPROS, servicii ale Comisiei și instituții internaționale).
               
            
                  3.
               
               
                  Dacă statul membru în cauză este de acord cu difuzarea completă a datelor, utilizatorii specifici sunt autorizați să publice datele, în funcție de regim.
               
            
                  4.
               
               
                  Dacă statul membru în cauză nu este de acord cu difuzarea completă, utilizatorii specifici sunt autorizați să publice datele agregate la nivelul regimurilor. Agregarea la nivelul regimurilor respectă regulile de difuzare stabilite de statul membru în cauză.